ભારત અને વેસ્ટ ઇન્ડીઝ વચ્ચેની શ્રેણીની પ્રથમ ટેસ્ટ હાલમાં સેંટ જોન્સમાં રમી રહી છે. હજી બીજી ત્રણ ટેસ્ટ રમાવાની છે. કેરેબિયન પ્રવાસ ક્યારેય આસાન રહ્યો નથી. વેસ્ટઇન્ડીઝ માં ભારતે પહેલી વાર ૧૯૭૧માં વિજય હાંસલ કર્યો ત્યાર બાદ એમ લાગતું હતું કે હવે કેરેબિયન્સ સામે દર વખતે આસાનીથી જીતી શકાશે પરંતુ તે ક્યારેય શક્ય બન્યું નથી. વેસ્ટ ઇન્ડીઝના ઝડપી બોલર્સના યુગનો અંત આવ્યા બાદ તેમનું એકચક્રી શાસન અટકી ગયા બાદ પણ ભારત વેસ્ટ ઇન્ડીઝની ધરતી પર આસાનીથી જીતી શક્યું નથી. ૨૦૦૬માં રાહુલ દ્રવિડની ટીમે અને ૨૦૧૧માં ધોનીની ટીમે કેરેબિયન ધરતી પર ટેસ્ટ શ્રેણી જીતી હતી અને તેમાંય વેસ્ટ ઇન્ડીઝ ના ગઢ મનાતા કિંગ્સ્ટન, જમૈકામાં ટેસ્ટ જીતીને ભારતે સફ્ળતા મેળવી હતી પરંતુ આ એકલદોકલ વિજયને સથવારે ભારતે શ્રેણી જીતી હતી, બાકી જેને અસામાન્ય સફ્ળતા કહી શકાય તે રીતે ભારતે હજી જીતવાનું બાકી છે.